b'\n_START_ARTICLE_\nBatteri Olga\n_START_SECTION_\nBatteristaben\n_START_PARAGRAPH_\nBatteristaben best\xc3\xa5r av batterisjef (kaptein), batterioffiser (l\xc3\xb8ytnant), administrasjonsoffiser (l\xc3\xb8ytnant), batteribefal (sersjant/fenrik) pluss to-tre assistenter (vernepliktige). Staben utgj\xc3\xb8r batteriets ledelse og st\xc3\xb8tteelement, og skal underst\xc3\xb8tte troppenes drift med n\xc3\xb8dvendige ordrer, f\xc3\xb8ringer, koordineringer og \xc3\xb8vrig st\xc3\xb8tte.\n_START_SECTION_\nKanontroppen\n_START_PARAGRAPH_\nI fredstid best\xc3\xa5r Kanontroppen av fire M109A3GNM artilleriskyts. Skytsene er oppgradert flere ganger siden de ble innfaset i Forsvaret p\xc3\xa5 slutten av 1960-tallet. I de kommende \xc3\xa5rene vil M109A3GNM bli utfaset. Dagens utgave har langr\xc3\xb8rs 155mm haubits, navigasjons-og posisjoneringssystem (NAVPOS) og oppgradert kraftpakke. M109 er H\xc3\xa6rens tyngste v\xc3\xa5pentype. Kanontroppen utdanner vognf\xc3\xb8rere og kanonmenn, med relevant tjeneste for videre engasjement i Forsvaret.\n_START_SECTION_\nIldledertroppen\n_START_PARAGRAPH_\nIldledernes prim\xc3\xa6rfunksjon er \xc3\xa5 lokalisere og bekjempe fiendtlige enheter ved hjelp av krumbane p\xc3\xa5 frontlinjen. Lagene f\xc3\xa5r utdanning b\xc3\xa5de innen ledelse av bombekaster og artilleri, med mulighet for viderekursing i ledelse av jagerfly og bombefly. Lagene skal ogs\xc3\xa5 inneha kompetanse innenfor infanteristrid, og lett jegertjeneste._NEWLINE_Ildledertroppen er en noe spesiell tropp med tanke p\xc3\xa5 tradisjonelt milit\xc3\xa6rt hierarki og oppbygning. I leir er ildlederlagene direkte underlagt sitt tilh\xc3\xb8rende batteri og driver utdanning p\xc3\xa5 lik linje med andre vernepliktige avdelinger i H\xc3\xa6ren. I felt derimot bortfaller denne underleggelsen, og lagene inng\xc3\xa5r i hvert sitt kompani i 2. bataljon og er direkte underlagt sin kompanisjef. _NEWLINE_Ildlederne i BttO er i motsetning til BttN oppsatt p\xc3\xa5 sekshjuling og sn\xc3\xb8scooter, og ikke panservogn slik ildledere i man\xc3\xb8vermilj\xc3\xb8et normalt er.\n_START_SECTION_\nStabstroppen\n_START_PARAGRAPH_\nStabstroppen er ansvarlig for oppsett og drift av batteriets kommandoplass, rekognosering av stillinger og etterforsyning av batteriet i felt. Kommandoplassens prim\xc3\xa6rfunksjon er \xc3\xa5 ta imot Ildledertroppens m\xc3\xa5ldata, regne disse om til skytedata og sende de ut til Kanontroppen. Rekognoseringslagets oppdrag er \xc3\xa5 rekognosere og lede kanonene og kommandoplassen inn i sine stillingsomr\xc3\xa5der. Troppens forsyningselement (tren) er ansvarlig for etterforsyning av batteriets behov for proviant, ammunisjon, drivstoff og forbruksartikler. Stabstroppen er satt opp med NM-198 lettpansret kommandovogn basert p\xc3\xa5 M113, H\xc3\xa4gglunds Bv206 beltevogn, Mercedes-Benz Gel\xc3\xa4ndewagen 240 feltvogn og lastevogn Scania P-93.'